b'\n_START_ARTICLE_\nRab\n_START_SECTION_\nGeografija\n_START_PARAGRAPH_\nRab je eden ve\xc4\x8djih hrva\xc5\xa1kih otokov. Le\xc5\xbei v Kvarnerskem zalivu. Razprostira se v smeri severozahod-jugovzhod. Na vzhodu ga omejuje  Velebitski kanal, na zahodu pa Kvarneri\xc4\x87. _NEWLINE_Povr\xc5\xa1ina otoka zna\xc5\xa1a 86,115 km\xc2\xb2, najve\xc4\x8dja dol\xc5\xbeina, od rta Gavrani\xc4\x87 na jugu do rta Sorinj na severu, pa 22 kilometrov. _NEWLINE_Rab je eden izmed tistih hrva\xc5\xa1kih otokov, ki se, predvsem zaradi vplivov obalne abrazije, najhitreje zmanj\xc5\xa1ujejo. Najnovej\xc5\xa1e geodetske meritve ka\xc5\xbeejo, da se je velikost otoka v zadnjih nekaj letih zmanj\xc5\xa1ala z ve\xc4\x8d kot 90 km\xc2\xb2 na dobrih 86 km\xc2\xb2.  _NEWLINE_Relief Raba je precej razgiban. Hriboviti obmo\xc4\x8dji sta Kamenjak, ki se razprostira v smeri  severozahod - jugovzhod, in Kalifront na zahodu, osrednji del otoka pa je ravninski in obdelan. Ve\xc4\x8dji zalivi so: Lopar, Crnika, Supetarska draga, Kamporska draga, Sveta Fumija, Sveta Mara in Mi\xc5\xa1njak._NEWLINE_Rab spada v enega najbolj son\xc4\x8dnih podro\xc4\x8dij v Evropi, s povpre\xc4\x8dno 2520 son\xc4\x8dnih ur na leto. \xc5\xa0tevilo je v primerjavi z Ljubljano (1798 son\xc4\x8dnih ur/leto) za dobrih 700 ur ve\xc4\x8dje._NEWLINE_Otok je, predvsem na zahodu, pokrit z dokaj bujnim rastlinstvom, medtem ko je podro\xc4\x8dje Kamenjaka na vzhodu in Mi\xc5\xa1njaka na jugovzhodu precej golo. _NEWLINE_Ima nekaj pe\xc5\xa1\xc4\x8denih in obilico prodnatih pla\xc5\xbe v slikovitih zalivih. Severovzhodna stran otoka je ve\xc4\x8dji del strma in skoraj neprehodna, severozahodna obala pa je zelo raz\xc4\x8dlenjena. Imajo ga za enega slikovitej\xc5\xa1ih in najlep\xc5\xa1ih otokov na Hrva\xc5\xa1kem. Na njem je tudi istoimensko mesto Rab._NEWLINE_Rab je s celino povezan s trajektno linijo Mi\xc5\xa1njak - Stinica. Prevoze na tej liniji izvaja zasebno podjetje Rapska plovidba._NEWLINE_Otok je povezan tudi z otokom Krk, in sicer s trajektno povezavo Lopar - Valbiska. Prevoze na tej liniji izvaja dr\xc5\xbeavno podjetje Jadrolinija s sede\xc5\xbeem v Reki.\n_START_SECTION_\nRab, glavno oto\xc4\x8dno naselje\n_START_PARAGRAPH_\nMesto Rab je glavno mesto na otoku. Sestavlja ga staro mestno jedro, ki le\xc5\xbei na polotoku med mestnim pristani\xc5\xa1\xc4\x8dem in zalivom svete Eufemije. Rab je nastal \xc5\xbee v 11. stoletju. V tistem \xc4\x8dasu je poleg Senja in Reke predstavljal enega pomembnej\xc5\xa1ih pristani\xc5\xa1\xc4\x8d na severnem Jadranu. _NEWLINE_V mestu so tri glavne ulice: Spodnja, Srednja in Zgornja. Med njimi je 12 o\xc5\xbejih, povezovalnih ulic, ki simbolno predstavljajo \xc5\xa1tevilo mesecev v letu. Vsaka izmed glavnih cest je po sredini od za\xc4\x8detka do konca tlakovana s 365 kamni, srednja s 366, kar  predstavlja \xc5\xa1tevilo dni v letu. Rab nosi tudi simbolno ime "Mesto \xc5\xa1tirih zvonikov", v mestu namre\xc4\x8d stojijo \xc5\xa1tiri cerkve, ki mu vsaka s svojim zvonikom dajejo zna\xc4\x8dilno podobo._NEWLINE_Novej\xc5\xa1i del Raba je nastajal dolgo \xc4\x8dasa in je z mestom danes povsem sklenjen, zaradi povsem druga\xc4\x8dnega izgleda, kot ga ima staro mestno jedro, so novej\xc5\xa1e naselje poimenovali Palit. \xc4\x8ce ti dve naselji \xc5\xa1tejemo kot eno, je naselje Rab tudi najve\xc4\x8dje oto\xc4\x8dno mesto._NEWLINE_V zadnjih letih se je zaradi \xc5\xa1irjenja jugozahodnega naselja Banjol, z mestom Rab in naseljem Palit sklenilo tudi slednje. Ta tri oto\xc4\x8dna naselja tako tvorijo manj\xc5\xa1o oto\xc4\x8dno konorbacijo s prek 3000 prebivalci, kar predstavlja ve\xc4\x8d kot eno tretjino oto\xc4\x8dnega prebivalstva.\n_START_SECTION_\nZgodovina\n_START_PARAGRAPH_\nPred Rimljani, ki so ga zavzeli v 2. stoletju pr. n. \xc5\xa1t., so se naseljevala na njem plemena ilirskih Liburnov. Zaradi naravnih lepot in zna\xc4\x8dilnosti so Rimljani na otoku \xc5\xbee od za\xc4\x8detka svoje vladavine postavili \xc5\xa1tevilne stavbe in objekte za oddih, zato lahko re\xc4\x8demo, da je turisti\xc4\x8dna tradicija Raba v nekem smislu dalj\xc5\xa1a od dveh tiso\xc4\x8dletij. Od 9. do za\xc4\x8detka 15. stol. je Rab pripadal Hrva\xc5\xa1ki, nato pa bene\xc5\xa1ki republiki do 1779. Kot \xc5\xa1tevilni drugi primorski kraji je bil tudi Rab za kratek \xc4\x8das v sestavu Napoleonove  Ilirije (od 1805 do 1814), nato pa pod avstrijsko oblastjo vse do leta 1918, ko ga je okupirala fa\xc5\xa1isti\xc4\x8dna Italija. Z rapalsko pogodbo leta 1920 je bil vrnjen Jugoslaviji._NEWLINE_Med 2. svetovno vojno v letih 1942-1943 je bilo na Rabu italijansko koncentracijsko tabori\xc5\xa1\xc4\x8de Rab. V njem so italijanske fa\xc5\xa1isti\xc4\x8dne oblasti internirale nad 10.000 deportiranih slovencev iz zasedene Ljubljanske pokrajine; od teh je med internacijo umrlo od lakote in mraza ve\xc4\x8d kot 1500 slovencev, med katerimi je bilo nad 100 otrok izpod 10. leta starosti._NEWLINE_Leta 1953 je dala jugoslovanska komunisti\xc4\x8dna oblast zgraditi spominski park \xc5\xbertvam kamporskega tabori\xc5\xa1\xc4\x8da. Park so gradili interniranci zapora na bli\xc5\xbenjem Golem otoku._NEWLINE_V \xc4\x8dasu po drugi svetovni vojni je bil Rab del Socialisti\xc4\x8dne in federativne republike Jugoslavije. V \xc4\x8dasu hrva\xc5\xa1ke odcepitve od Jugoslavije leta 1991, ko je na Hrva\xc5\xa1kem trajala Domovinska vojna, je bil mo\xc4\x8dno prizadet oto\xc5\xa1ki turizem, hkrati pa je bil otok zaradi odhoda mo\xc5\xa1kih na boji\xc5\xa1\xc4\x8da v Liki precej prazen. Po koncu vojne leta 1995 je Rab tudi formalno postal del Republike Hrva\xc5\xa1ke._NEWLINE_V \xc4\x8dasu po vojni se je za\xc4\x8del rabski turizem naglo vzpenjati. Zgrajeno je bilo veliko \xc5\xa1tevilo hotelov, avtokampov in drugih namestitvenih objektov.'